b'\n_START_ARTICLE_\nMi\xc8\x99carea Interna\xc8\x9bional\xc4\x83 de Cruce Ro\xc8\x99ie \xc8\x99i Semilun\xc4\x83 Ro\xc8\x99ie\n_START_SECTION_\nHenry Dunant la Solferino\n_START_PARAGRAPH_\nP\xc3\xa2n\xc4\x83 la mijlocul secolului al XIX-lea nu au existat sisteme \xc8\x99i institu\xc8\x9bii de adunare \xc8\x99i \xc3\xaengrijire a r\xc4\x83ni\xc8\x9bilor militari sau civili, \xc3\xaen r\xc4\x83zboaie \xc8\x99i alte conflicte armate, sau catastrofe cu un num\xc4\x83r mare de leza\xc8\x9bi, unde s\xc4\x83 fie g\xc4\x83zdui\xc8\x9bi \xc8\x99i trata\xc8\x9bi cei r\xc4\x83ni\xc8\x9bi pe c\xc3\xa2mpurile de lupt\xc4\x83. \xc3\x8en iunie 1859, omul de afaceri elve\xc8\x9bian Henry Dunant c\xc4\x83l\xc4\x83tore\xc8\x99te \xc3\xaen Italia pentru a se \xc3\xaent\xc3\xa2lni cu \xc3\xaemp\xc4\x83ratul Fran\xc8\x9bei, Napoleon al III-lea, pentru a discuta problemele de afaceri din Algeria, la aceea vreme ocupat\xc4\x83 de Fran\xc8\x9ba. Ajuns \xc3\xaen micul ora\xc8\x99 Solferino pe data de 24 iunie, elve\xc8\x9bianul este martor al B\xc4\x83t\xc4\x83liei de la Solferino, o confruntare din cadrul R\xc4\x83zboiului Austro-Sardinian. \xc3\x8entr-o singur\xc4\x83 zi, aproximativ 40.000 de solda\xc8\x9bi apar\xc8\x9bin\xc3\xa2nd ambelor tabere au fost abandona\xc8\x9bi pe c\xc3\xa2mpul de lupt\xc4\x83, mor\xc8\x9bi \xc8\x99i r\xc4\x83ni\xc8\x9bi. Henry Dunant este \xc8\x99ocat de aceste lucruri, de suferin\xc8\x9bele solda\xc8\x9bilor r\xc4\x83ni\xc8\x9bi \xc8\x99i de lipsa personalului medical calificat \xc8\x99i a medicamentelor pentru \xc3\xaengrijirea acestora, precum \xc8\x99i a instrumentelor de acordare a \xc3\xaengrijirii medicale primare. Duant abandoneaz\xc4\x83 complet scopul ini\xc8\x9bial al c\xc4\x83l\xc4\x83toriei sale \xc8\x99i pentru mai multe zile lucreaz\xc4\x83 ca voluntar pentru a ajuta la \xc3\xaengrijirea celor r\xc4\x83ni\xc8\x9bi. Reu\xc8\x99e\xc8\x99te s\xc4\x83 organizeze un grup de ajutor format din localnici, pe care \xc3\xaei convinge s\xc4\x83-i ajute pe cei afla\xc8\x9bi \xc3\xaen nevoie, f\xc4\x83r\xc4\x83 discriminare._NEWLINE_P\xc3\xa2n\xc4\x83 atunci, la \xc3\xaencetarea luptelor se strecurau printre mor\xc8\x9bi \xc8\x99i r\xc4\x83ni\xc8\x9bi rude \xc8\x99i prieteni, pentru ajutorarea r\xc4\x83ni\xc8\x9bilor, sau recuperarea cadavrelor, dar \xc8\x99i ho\xc8\x9bi \xc8\x99i criminali c\xc4\x83ut\xc4\x83tori de lucruri de valoare, cu pre\xc8\x9bul amput\xc4\x83rii de degete \xc8\x99i uciderii celor care mai \xc3\xaencercau s\xc4\x83 se opun\xc4\x83. Pentru a nu fi atacat de r\xc4\x83ni\xc8\x9bi, Dunant flutur\xc4\x83 un steag care poate fi considerat neutru, un negativ al steagului elve\xc8\x9bian (fond ro\xc8\x99u cu o cruce alb\xc4\x83 la mijloc) ob\xc8\x9binut \xc3\xaen prip\xc4\x83 prin desenarea unei cruci ro\xc8\x99ii pe o p\xc3\xa2nz\xc4\x83 alb\xc4\x83._NEWLINE_\xc3\x8entors la Geneva scrie o carte numit\xc4\x83 Amintiri din Solferino, publicat\xc4\x83 din banii proprii \xc3\xaen 1862. A trimis copii ale acestei c\xc4\x83r\xc8\x9bi liderilor politici \xc8\x99i militari din \xc3\xaentreaga Europ\xc4\x83. Pe l\xc3\xa2ng\xc4\x83 relatarea experien\xc8\x9bei tr\xc4\x83ite la Solferino \xc3\xaen 1859, el pledeaz\xc4\x83 pentru formarea unor organiza\xc8\x9bii na\xc8\x9bionale voluntare care s\xc4\x83 ajute la acordarea de \xc3\xaengrijiri medicale solda\xc8\x9bilor r\xc4\x83ni\xc8\x9bi \xc3\xaen timpul r\xc4\x83zboiului \xc8\x99i elaborarea de tratate interna\xc8\x9bionale care s\xc4\x83 garanteze protec\xc8\x9bia celor r\xc4\x83ni\xc8\x9bi pe c\xc3\xa2mpurile de lupt\xc4\x83.\n_START_SECTION_\nCICR \xc3\xaen timpul Primului R\xc4\x83zboi Mondial\n_START_PARAGRAPH_\nOdat\xc4\x83 cu declan\xc8\x99area Primului R\xc4\x83zboi Mondial, CICR s-a confruntat cu provoc\xc4\x83ri uria\xc8\x99e, provoc\xc4\x83ri care puteau fi rezolvate numai cu ajutorul societ\xc4\x83\xc8\x9bilor na\xc8\x9bionale de Cruce Ro\xc8\x99ie. Asisten\xc8\x9bii Crucii Ro\xc8\x99ii din \xc3\xaentreaga lume, inclusiv din Statele Unite \xc8\x99i Japonia, au venit \xc3\xaen sprijinul medicilor for\xc8\x9belor armate ale statelor europene implicate \xc3\xaen r\xc4\x83zboi. La data de 15 octombrie 1914, imediat dup\xc4\x83 declan\xc8\x99area r\xc4\x83zboiului, CICR a creat Agen\xc8\x9bia Pentru Prizonierii de R\xc4\x83zboi (APR), care a avut aproximativ 1.200 de voluntari la sf\xc3\xa2r\xc8\x99itul lui 1914. La sf\xc3\xa2r\xc8\x99itul r\xc4\x83zboiului, Agen\xc8\x9bia a transferat aproximativ 20 de milioane de scrisori \xc8\x99i mesaje, 1,9 milioane de pachete \xc8\x99i aproape 18 milioane de franci elve\xc8\x9bieni, reprezent\xc3\xa2nd dona\xc8\x9bii c\xc4\x83tre agen\xc8\x9biile APR din toate statele afectate. _NEWLINE_Mai mult, datorit\xc4\x83 interven\xc8\x9biei Agen\xc8\x9biei, aproape 200.000 de prizonieri au fost schimba\xc8\x9bi \xc3\xaentre p\xc4\x83r\xc8\x9bile implicate \xc3\xaen r\xc4\x83zboi, elibera\xc8\x9bi din captivitate \xc8\x99i trimi\xc8\x99i \xc3\xaen \xc8\x9b\xc4\x83rile de origine. Organiza\xc8\x9bia a reu\xc8\x99it, de asemenea s\xc4\x83 identifice 2 milioane de prizonieri de r\xc4\x83zboi, care au fost ajuta\xc8\x9bi s\xc4\x83-\xc8\x99i contacteze familiile._NEWLINE_Pe durata \xc3\xaentregului r\xc4\x83zboi, CICR a monitorizat p\xc4\x83r\xc8\x9bile implicate \xc3\xaen lupt\xc4\x83, pentru ca acestea s\xc4\x83 respecte prevederile Conven\xc8\x9biei de la Geneva din 1907. C\xc3\xa2nd armele chimice au fost folosite pentru prima dat\xc4\x83 \xc3\xaen istorie, CICR a protestat vehement \xc3\xaempotriva acestui nou tip de arm\xc4\x83. Chiar dac\xc4\x83 nu a primit un mandat, CICR a \xc3\xaencercat s\xc4\x83 amelioreze suferin\xc8\x9bele popula\xc8\x9biei civile. \xc3\x8en teritoriile care au fost denumite oficial \xe2\x80\x9eteritorii ocupate\xe2\x80\x9d, CICR a asistat popula\xc8\x9bia civil\xc4\x83, \xc3\xaen baza Conven\xc8\x9biei de la Haga din 1907. \xc3\x8en baza acestei conven\xc8\x9bii, CICR a ac\xc8\x9bionat \xc8\x99i \xc3\xaen privin\xc8\x9ba prizonierilor de r\xc4\x83zboi.\n_START_SECTION_\nCICR \xc3\xaen al Doilea R\xc4\x83zboi Mondial\n_START_PARAGRAPH_\nBaza legal\xc4\x83 a activit\xc4\x83\xc8\x9bii CICR \xc3\xaen timpul celui de-al Doilea R\xc4\x83zboi Mondial a reprezentat-o Conven\xc8\x9bia de la Geneva, \xc3\xaen forma sa din 1929. Activit\xc4\x83\xc8\x9bile Comitetului erau similare celor din Primul R\xc4\x83zboi Mondial: vizitarea \xc8\x99i monitorizarea loca\xc8\x9biilor \xc3\xaen care se aflau prizonierii de r\xc4\x83zboi, asistarea popula\xc8\x9biei civile \xc8\x99i asigurarea schimbului de mesaje legate de prizonieri \xc8\x99i persoane disp\xc4\x83rute. P\xc3\xa2n\xc4\x83 la sf\xc3\xa2r\xc8\x99itul r\xc4\x83zboiului, 179 de delega\xc8\x9bi au condus 12.750 de vizite \xc3\xaen locurile \xc3\xaen care se aflau prizonieri de r\xc4\x83zboi \xc3\xaen 41 de \xc8\x9b\xc4\x83ri. Prin intermediul Agen\xc8\x9biei Centrale de Informa\xc8\x9bii Despre Prizonierii de R\xc4\x83zboi (Zentralauskunftsstelle f\xc3\xbcr Kriegsgefangene), au fost trimise 120 de milioane de mesaje. Un obstacol major a fost Crucea Ro\xc8\x99ie German\xc4\x83, care era controlat\xc4\x83 de nazi\xc8\x99ti, \xc8\x99i care nu a respectat anumite legi ale Conven\xc8\x9biei de la Geneva, cum ar fi deportarea evreilor din Germania \xc8\x99i asasinatele \xc3\xaen mas\xc4\x83 din lag\xc4\x83rele de concentrare, conduse de guvernul german. \xc3\x8en plus, alte dou\xc4\x83 mari p\xc4\x83r\xc8\x9bi combatante, Uniunea Sovietic\xc4\x83 \xc8\x99i Japonia, f\xc4\x83ceau parte din Conven\xc8\x9bia de la Geneva din 1929 \xc8\x99i nu erau obligate legal s\xc4\x83 urmeze regulile acesteia._NEWLINE_\xc3\x8en timpul celui de Al Doilea R\xc4\x83zboi Mondial, CICR a adoptat o politic\xc4\x83 de neutralitate ambigu\xc4\x83, politica celor trei maimu\xc8\x9be: a nu vedea, a nu auzi, a nu comenta. Grija comitetului CICR de a nu risca un conflict cu puterile Axei a fost a\xc8\x99a de mare \xc3\xaenc\xc3\xa2t inobedien\xc8\x9ba unui adev\xc4\x83rat erou al CICR, Louis Haefliger, delegatul organiza\xc8\x9biei \xc3\xaen lag\xc4\x83rul Mauthausen (vezi mai jos) s-a soldat cu o ru\xc8\x99inoas\xc4\x83 admonestare oficial\xc4\x83 care a fost anulat\xc4\x83 doar \xc3\xaen anul 1990. CICR nu a reu\xc8\x99it s\xc4\x83 \xc3\xaencheie un acord cu Germania Nazist\xc4\x83 legat de tratamentul de\xc8\x9binu\xc8\x9bilor din lag\xc4\x83rele de concentrare \xc8\x99i nu a f\xc4\x83cut presiuni asupra Germaniei pentru respectarea angajamentelor cu privire la prizonierii de r\xc4\x83zboi. CICR nu a reu\xc8\x99it nici s\xc4\x83 formuleze un r\xc4\x83spuns la informa\xc8\x9biile potrivit c\xc4\x83rora evreii erau uci\xc8\x99i \xc3\xaen lag\xc4\x83rele de concentrare din Europa. Aceast\xc4\x83 politic\xc4\x83 a unei conduceri dep\xc4\x83\xc8\x99it\xc4\x83 de \xc3\xaemprejur\xc4\x83ri este considerat\xc4\x83 ca cel mai mare e\xc8\x99ec din istoria CICR._NEWLINE_Dup\xc4\x83 noiembrie 1943, CICR a primit aprobarea de a transmite pachete pentru de\xc8\x9binu\xc8\x9bii din lag\xc4\x83rele de concentrare ale c\xc4\x83ror nume \xc8\x99i loca\xc8\x9bie erau cunoscute. Ea a reu\xc8\x99it s\xc4\x83 \xc3\xaenregistreze identit\xc4\x83\xc8\x9bile a aproximativ 105.000 de de\xc8\x9binu\xc8\x9bi \xc8\x99i a livrat aproximativ 1,1 milioane de pachete, \xc3\xaen principal c\xc4\x83tre lag\xc4\x83rele Dachau, Buchenwald, Ravensbr\xc3\xbcck, \xc8\x99i Sachsenhausen, un ajutor deosebit de modest \xc3\xaentr-un r\xc4\x83zboi soldat cu 61 000 000 de mor\xc8\x9bi (peste 16 000 000 militari \xc8\x99i peste 45 000 000 civili), sute de milioane de r\xc4\x83ni\xc8\x9bi, dizloca\xc8\x9bi, refugia\xc8\x9bi, etc._NEWLINE_La data de 12 martie 1945, pre\xc8\x99edintele CICR, Jacob Burckhardt a primit un mesaj de la Obergruppenf\xc3\xbchrerul SS (generalul) Ernst Kaltenbr\xc5\xafnner, care accepta solicitarea CICR de a permite delega\xc8\x9bilor s\xc4\x83 viziteze lag\xc4\x83rele de concentrare. Acest acord prevedea \xc3\xaens\xc4\x83 ca delega\xc8\x9bii s\xc4\x83 r\xc4\x83m\xc3\xa2n\xc4\x83 \xc3\xaen lag\xc4\x83re p\xc3\xa2n\xc4\x83 la finalul r\xc4\x83zboiului. Zece delega\xc8\x9bi, Louis Haefliger (lag\xc4\x83rul Mauthausen), Paul Dunant (lag\xc4\x83rul Theresienstadt), Victor Maurer (lag\xc4\x83rul Dachau) \xc8\x99.a. au acceptat s\xc4\x83 mearg\xc4\x83. Louis Haefliger a anun\xc8\x9bat trupele americane cu privire la ceea ce urma s\xc4\x83 se \xc3\xaent\xc3\xa2mple la Mauthausen-Gusen, salv\xc3\xa2nd via\xc8\x9ba a aproximativ 60.000 de oameni. Ac\xc8\x9biunile sale au fost condamnate de CICR deoarece i-au pus \xc3\xaen pericol neutralitatea. Doar \xc3\xaen 1990, reputa\xc8\x9bia sa a fost - \xc3\xaen sf\xc3\xa2r\xc8\x99it - reabilitat\xc4\x83 de Cornelio Sommaruga, pre\xc8\x99edintele CICR._NEWLINE_Un alt exemplu de spirit umanitar a fost Friedrich Born (1903-1963), delegat al CICR la Budapesta, care a salvat vie\xc8\x9bile a aproximativ 15.000 de evrei din Ungaria. Marcel Junod (1904-1961), un fizician din Geneva, a fost un alt delegat faimos. Acesta a fost unul dintre primii str\xc4\x83ini care au vizitat Hiroshima dup\xc4\x83 ce bomba atomic\xc4\x83 a fost lansat\xc4\x83._NEWLINE_\xc3\x8en 1944, CICR a primit al doilea Premiu Nobel. Ca \xc8\x99i \xc3\xaen Primul R\xc4\x83zboi Mondial, a primit singurul Premiu Nobel pentru Pace din timpul conflictului militar (1939-1945). La sf\xc3\xa2r\xc8\x99itul r\xc4\x83zboiului, CICR a lucrat cu societ\xc4\x83\xc8\x9bile na\xc8\x9bionale de Cruce Ro\xc8\x99ie pentru a organiza ac\xc8\x9biuni de ajutorare \xc3\xaen regiunile foarte afectate. \xc3\x8en 1948, Comitetul a publicat un raport prin care a rezumat activitatea sa din perioada r\xc4\x83zboiului, de la 1 septembrie 1939, p\xc3\xa2n\xc4\x83 la 30 iunie 1947. Din ianuarie 1996, arhiva CICR din aceast\xc4\x83 perioad\xc4\x83 a fost deschis\xc4\x83 pentru cercetare academic\xc4\x83 \xc8\x99i public\xc4\x83.\n_START_SECTION_\nIstorie\n_START_PARAGRAPH_\n\xc3\x8en 1919, reprezentan\xc8\x9bi ai societ\xc4\x83\xc8\x9bilor de Cruce Ro\xc8\x99ie din Marea Britanie, Fran\xc8\x9ba, Italia, Japonia \xc8\x99i Statele Unite s-au reunit la Paris pentru a fonda \xe2\x80\x9eLiga Societ\xc4\x83\xc8\x9bilor de Cruce Ro\xc8\x99ie\xe2\x80\x9d. Ideea original\xc4\x83 \xc3\xaei apar\xc8\x9bine lui Henry Davison, pe atunci pre\xc8\x99edintele Crucii Ro\xc8\x99ii Americane (ARC). Aceast\xc4\x83 mi\xc8\x99care, condus\xc4\x83 de Crucea Ro\xc8\x99ie American\xc4\x83 a extins activitatea interna\xc8\x9bional\xc4\x83 a Crucii Ro\xc8\x99ii. ARC avusese deja o misiune foarte solicitant\xc4\x83 \xc3\xaen urma unei catastrofe naturale._NEWLINE_Formarea Ligii, ca o organiza\xc8\x9bie adi\xc8\x9bional\xc4\x83 a Crucii Ro\xc8\x99ii Interna\xc8\x9bionale nu s-a realizat f\xc4\x83r\xc4\x83 controverse datorit\xc4\x83 mai multor motive. CICR a avut \xc3\xaengrijor\xc4\x83ri privind o posibil\xc4\x83 rivalitate \xc3\xaentre cele dou\xc4\x83 organiza\xc8\x9bii. Fondarea Ligii a fost v\xc4\x83zut\xc4\x83 ca o \xc3\xaencercare de a submina pozi\xc8\x9bia de lider a CICR \xc3\xaen cadrul organiza\xc8\x9biei \xc8\x99i de a transfera treptat atribu\xc8\x9biile \xc8\x99i competen\xc8\x9bele sale c\xc4\x83tre o institu\xc8\x9bie multilateral\xc4\x83. \xc3\x8en plus, to\xc8\x9bi membrii fondatori ai Ligii erau societ\xc4\x83\xc8\x9bi din state din Antanta sau state asociate acesteia. Statutul original al Ligii din mai 1919 con\xc8\x9binea mai multe prevederi care acordau societ\xc4\x83\xc8\x9bilor fondatoare drepturi speciale \xc8\x99i, datorit\xc4\x83 eforturilor lui Henry P. Davison, dreptul de a exclude permanent societ\xc4\x83\xc8\x9bile de Cruce Ro\xc8\x99ie din statele apar\xc8\x9bin\xc3\xa2nd Puterilor Centrale \xc8\x99i anume Germania, Austria, Ungaria, Bulgaria \xc8\x99i Turcia, la acestea ad\xc4\x83ug\xc3\xa2ndu-se \xc8\x99i Rusia. Aceste reguli erau contrare principiilor de universalitate \xc8\x99i egalitate ale Crucii Ro\xc8\x99ii, fapt ce a alimentat temerile CICR._NEWLINE_Prima misiune de ajutorare organizat\xc4\x83 de Lig\xc4\x83 a fost pentru victimele unei epidemii de tifos \xc3\xaen Polonia. La doar cinci ani de la fondarea sa, Liga f\xc4\x83cuse deja 47 de apeluri pentru dona\xc8\x9bii \xc3\xaen 34 de \xc8\x9b\xc4\x83ri. Suma total\xc4\x83 s-a ridicat la 685 de milioane de franci elve\xc8\x9bieni, bani care au fost folosi\xc8\x9bi pentru suplimentarea ajutoarelor victimelor foametei din Rusia, Germania \xc8\x99i Albania; cutremurelor din Chile, Persia, Japonia, Columbia, Ecuador, Costa Rica \xc8\x99i Turcia \xc8\x99i refugia\xc8\x9bilor din Grecia \xc8\x99i Turcia. Prima misiune a Ligii \xc3\xaentr-un dezastru la scar\xc4\x83 mare a avut loc \xc3\xaen urma unui cutremur petrecut \xc3\xaen Japonia \xc3\xaen 1923 care a ucis 200.000 de persoane \xc8\x99i a l\xc4\x83sat mult mai multe persoane r\xc4\x83nite sau f\xc4\x83r\xc4\x83 ad\xc4\x83post. Datorit\xc4\x83 coordon\xc4\x83rii Ligii, Societatea de Cruce Ro\xc8\x99ie din Japonia a primit bunuri de la organiza\xc8\x9biile sale surori \xc3\xaen valoare total\xc4\x83 de aproximativ 100 de milioane de dolari americani. Alt\xc4\x83 ac\xc8\x9biune a Ligii a fost crearea organiza\xc8\x9biilor de tineret ale Crucii Ro\xc8\x99ii \xc3\xaen cadrul societ\xc4\x83\xc8\x9bilor na\xc8\x9bionale. _NEWLINE_O misiune comun\xc4\x83 a Ligii \xc8\x99i CICR \xc3\xaen timpul R\xc4\x83zboiului Civil din Rusia din 1917 p\xc3\xa2n\xc4\x83 \xc3\xaen 1922 a fost prima dat\xc4\x83 c\xc3\xa2nd mi\xc8\x99carea a fost implicat\xc4\x83 \xc3\xaentr-un conflict intern, chiar dac\xc4\x83 nu a avut un mandat special din partea Conven\xc8\x9biei de la Geneva. Liga, cu suportul a peste 25 de societ\xc4\x83\xc8\x9bi na\xc8\x9bionale a organizat misiuni de asisten\xc8\x9b\xc4\x83 \xc8\x99i de distribuire a hranei \xc8\x99i altor ajutoare popula\xc8\x9biei civile afectate de foamete \xc8\x99i boli. CICR a lucrat cu Crucea Ro\xc8\x99ie Rus\xc4\x83 \xc8\x99i mai t\xc3\xa2rziu cu societatea Uniunii Sovietice. \xc3\x8en 1928 a fost fondat \xe2\x80\x9eConsiliul Interna\xc8\x9bional\xe2\x80\x9d pentru a coordona cooperarea dintre CICR \xc8\x99i Lig\xc4\x83, o sarcin\xc4\x83 care mai t\xc3\xa2rziu a fost preluat\xc4\x83 de \xe2\x80\x9eComisia Permanent\xc4\x83\xe2\x80\x9d. \xc3\x8en acela\xc8\x99i an, un statut comun al mi\xc8\x99c\xc4\x83rii a fost adoptat pentru prima dat\xc4\x83, definind rolurile CICR \xc8\x99i ale Ligii \xc3\xaen cadrul mi\xc8\x99c\xc4\x83rii._NEWLINE_\xc3\x8en timpul r\xc4\x83zboiului dintre Etiopia \xc8\x99i Italia \xc3\xaentre anii 1935 \xc8\x99i 1936, Liga a contribuit cu ajutoare \xc3\xaen valoare de aproximativ 1,7 milioane franci elve\xc8\x9bieni. Datorit\xc4\x83 regimului fascist din Italia, condus de Benito Mussolini, statul italian a refuzat orice cooperare cu Crucea Ro\xc8\x99ie, aceste bunuri fiind livrate doar Etiopiei. \xc3\x8en timpul r\xc4\x83zboiului, aproximativ 29 de persoane \xc8\x99i-au pierdut via\xc8\x9ba chiar fiind sub protec\xc8\x9bia explicit\xc4\x83 a simbolului Crucii Ro\xc8\x99ii datorit\xc4\x83 atacurilor Armatei Italiene. \xc3\x8en timpul R\xc4\x83zboiului Civil din Spania \xc3\xaentre anii 1936 \xc8\x99i 1939 Liga \xc8\x99i-a unit din nou for\xc8\x9bele cu CICR cu ajutorul a 41 de societ\xc4\x83\xc8\x9bi na\xc8\x9bionale. \xc3\x8en 1939, al \xc3\xaenceputul celui de-al Doilea R\xc4\x83zboi Mondial, Liga \xc8\x99i-a mutat sediul de la Paris la Geneva pentru a profita de neutralitatea Elve\xc8\x9biei._NEWLINE_\xc3\x8en 1952, statutul comun al mi\xc8\x99c\xc4\x83rii din 1928 a fost modificat pentru prima dat\xc4\x83. De asemenea, perioada de decolonizare dintre anii 1960 \xc8\x99i 1970 a fost marcat\xc4\x83 de un salt uria\xc8\x99 al num\xc4\x83rului de organiza\xc8\x9bii na\xc8\x9bionale de Cruce Ro\xc8\x99ie \xc8\x99i Semilun\xc4\x83 Ro\xc8\x99ie. La sf\xc3\xa2r\xc8\x99itul anilor \'60, erau mai mult de 100 de astfel de societ\xc4\x83\xc8\x9bi la nivel interna\xc8\x9bional. La data de 10 decembrie 1963, Federa\xc8\x9bia \xc8\x99i CICR au primit Premiul Nobel pentru Pace. \xc3\x8en 1983, Liga a fost redenumit\xc4\x83 \xc3\xaen \xe2\x80\x9eLiga Societ\xc4\x83\xc8\x9bilor de Cruce Ro\xc8\x99ie \xc8\x99i Semilun\xc4\x83 Ro\xc8\x99ie\xe2\x80\x9d pentru a marca cre\xc8\x99terea num\xc4\x83rului de societ\xc4\x83\xc8\x9bi na\xc8\x9bionale care operau sub simbolul Semilunii Ro\xc8\x99ii. Trei ani mai t\xc3\xa2rziu, cele 7 principii de baz\xc4\x83 ale mi\xc8\x99c\xc4\x83rii adoptate \xc3\xaen 1965 au devenit parte a statutului s\xc4\x83u. Numele Ligii a fost schimbat din nou \xc3\xaen 1991, ajung\xc3\xa2ndu-se la actualul s\xc4\x83u nume, \xe2\x80\x9eFedera\xc8\x9bia Interna\xc8\x9bional\xc4\x83 a Societ\xc4\x83\xc8\x9bilor de Cruce Ro\xc8\x99ie \xc8\x99i Semilun\xc4\x83 Ro\xc8\x99ie\xe2\x80\x9d. \xc3\x8en 1997, CICR \xc8\x99i Federa\xc8\x9bia au semnat Acordul de la Sevilla care a definit responsabilit\xc4\x83\xc8\x9bile ambelor organiza\xc8\x9bii \xc3\xaen cadrul mi\xc8\x99c\xc4\x83rii. \xc3\x8en 2004, Federa\xc8\x9bia \xc8\x99i-a \xc3\xaenceput cea mai mare misiune dup\xc4\x83 dezastrul din Asia de Sud provocat de un tsunami \xc3\xaen acela\xc8\x99i an. Peste 40 de societ\xc4\x83\xc8\x9bi na\xc8\x9bionale au lucrat cu peste 22.000 de voluntari pentru a ajutora persoanele r\xc4\x83mase f\xc4\x83r\xc4\x83 ad\xc4\x83post \xc8\x99i hran\xc4\x83.\n_START_SECTION_\nStatut legal \xc8\x99i organizare\n_START_PARAGRAPH_\nSediul CICR se afl\xc4\x83 \xc3\xaen ora\xc8\x99ul Geneva din Elve\xc8\x9bia \xc8\x99i are birouri externe \xc3\xaen 80 de \xc8\x9b\xc4\x83ri. Are aproximativ 12.000 de membri la nivel mondial, dintre care aproape 800 dintre ace\xc8\x99tia lucreaz\xc4\x83 \xc3\xaen cadrul sediului de la Geneva. Contrar a ceea ce se crede, CICR nu este o Organiza\xc8\x9bie non-guvernamental\xc4\x83 \xc3\xaen adev\xc4\x83ratul sens al cuv\xc3\xa2ntului, dar nici o organiza\xc8\x9bie interna\xc8\x9bional\xc4\x83. Deoarece membrii s\xc4\x83i pot fi doar cet\xc4\x83\xc8\x9beni elve\xc8\x9bieni, nu are o politic\xc4\x83 deschis\xc4\x83 indivizilor din alte state ca alte ONG-uri. Cuv\xc3\xa2ntul \xe2\x80\x9eInterna\xc8\x9bional\xe2\x80\x9d din numele s\xc4\x83u nu se refer\xc4\x83 la capacitatea unei persoane de a fi membru, ci la scopul s\xc4\x83u de a \xc3\xaentreprinde ac\xc8\x9biuni interna\xc8\x9bionale, conform Conven\xc8\x9biilor de la Geneva. CICR are privilegii speciale \xc8\x99i imunitate legal\xc4\x83 \xc3\xaen mai multe state, bazate pe legile din statele respective sau pe acorduri \xc3\xaentre Comitet \xc8\x99i guvernele na\xc8\x9bionale. Conform legii elve\xc8\x9biene, CICR este o asocia\xc8\x9bie privat\xc4\x83.\n_START_SECTION_\nFinan\xc8\x9bare \xc8\x99i chestiuni financiare\n_START_PARAGRAPH_\nBugetul pe 2005 al CICR a fost de aproximativ 970 milioane franci elve\xc8\x9bieni. Majoritatea acestor bani vine din Elve\xc8\x9bia, de la societ\xc4\x83\xc8\x9bile na\xc8\x9bionale de Cruce Ro\xc8\x99ie \xc8\x99i Semilun\xc4\x83 Ro\xc8\x99ie \xc8\x99i de la organiza\xc8\x9bii interna\xc8\x9bionale cum ar fi Uniunea European\xc4\x83. Toate pl\xc4\x83\xc8\x9bile c\xc4\x83tre CICR sunt voluntare \xc8\x99i sunt primite ca dona\xc8\x9bii bazate pe dou\xc4\x83 tipuri de apeluri ale Comitetului: Apeluri Centrale pentru acoperirea nevoilor interne \xc8\x99i Apeluri de Urgen\xc8\x9b\xc4\x83 pentru misiunile sale individuale.\n_START_SECTION_\nMisiunea Federa\xc8\x9biei \xc8\x99i responsabilit\xc4\x83\xc8\x9bile sale \xc3\xaen cadrul Mi\xc8\x99c\xc4\x83rii\n_START_PARAGRAPH_\nFedera\xc8\x9bia coordoneaz\xc4\x83 cooperarea dintre societ\xc4\x83\xc8\x9bile na\xc8\x9bionale de Cruce Ro\xc8\x99ie \xc8\x99i Semilun\xc4\x83 Ro\xc8\x99ie din toat\xc4\x83 lumea \xc8\x99i sprijin\xc4\x83 fondarea unor noi societ\xc4\x83\xc8\x9bi na\xc8\x9bionale \xc3\xaen \xc8\x9b\xc4\x83rile \xc3\xaen care nu exist\xc4\x83. La nivel interna\xc8\x9bional, Federa\xc8\x9bia organizeaz\xc4\x83 \xc8\x99i conduce misiuni de asisten\xc8\x9b\xc4\x83 \xc3\xaen caz de dezastre naturale, dezastre provocate de om, epidemii \xc8\x99i alte urgen\xc8\x9be. Conform Acordului de la Sevilla din 1997, Federa\xc8\x9bia este Agen\xc8\x9bia de conducere a Mi\xc8\x99c\xc4\x83rii \xc3\xaen orice situa\xc8\x9bie de urgen\xc8\x9b\xc4\x83 care nu apare \xc3\xaentr-o zon\xc4\x83 de conflict armat. Federa\xc8\x9bia coopereaz\xc4\x83 cu societ\xc4\x83\xc8\x9bile na\xc8\x9bionale din \xc8\x9b\xc4\x83rile afectate - fiecare fiind numit\xc4\x83 Societate Na\xc8\x9bional\xc4\x83 de Operare (ONS) - la fel ca \xc8\x99i cu societ\xc4\x83\xc8\x9bile na\xc8\x9bionale din alte state care doresc s\xc4\x83 coopereze - numite Societ\xc4\x83\xc8\x9bi Na\xc8\x9bionale Participante (PNS). Dintre cele 187 de societ\xc4\x83\xc8\x9bi na\xc8\x9bionale admise ca fiind membre cu drepturi depline sau observatoare, \xc3\xaentre 25 \xc8\x99i 30 lucreaz\xc4\x83 ca PNS-uri \xc3\xaen alte state. Cele mai active dintre acestea sunt Crucea Ro\xc8\x99ie American\xc4\x83, Crucea Ro\xc8\x99ie Britanic\xc4\x83, Crucea Ro\xc8\x99ie German\xc4\x83, Crucea Ro\xc8\x99ie Suedez\xc4\x83 \xc8\x99i cea norvegian\xc4\x83.\n_START_SECTION_\nSimboluri ale Mi\xc8\x99c\xc4\x83rii\n_START_PARAGRAPH_\nSimbolurile descrise mai jos au dou\xc4\x83 \xc3\xaen\xc8\x9belesuri distincte. Pe de o parte, simbolurile vizuale ale Crucii Ro\xc8\x99ii, Semilunii Ro\xc8\x99ii, Leului \xc8\x99i Soarelui Ro\xc8\x99u \xc8\x99i Cristalului Ro\xc8\x99u servesc ca semne protectoare \xc3\xaen conflictele armate, lucru definit \xc3\xaen cadrul Conven\xc8\x9biilor de la Geneva. Aceasta se nume\xc8\x99te utilizare protectoare a simbolurilor. Pe de alt\xc4\x83 parte, aceste simboluri sunt folosite ca semne distinctive de acele organiza\xc8\x9bii care sunt parte a Mi\xc8\x99c\xc4\x83rii Interna\xc8\x9bionale de Cruce Ro\xc8\x99ie \xc8\x99i Semilun\xc4\x83 Ro\xc8\x99ie. Aceasta este utilizare indicativ\xc4\x83 a emblemelor.\n_START_SECTION_\nCrucea Ro\xc8\x99ie\n_START_PARAGRAPH_\nCrucea Ro\xc8\x99ie pe un fundal alb a fost simbolul original de protec\xc8\x9bie declarat la Conven\xc8\x9bia de la Geneva din 1864. Este o inversare a steagului na\xc8\x9bional al Elve\xc8\x9biei, fiind adoptat pentru a-l onora pe fondatorul s\xc4\x83u, elve\xc8\x9bianul Henry Dunant \xc8\x99i \xc8\x9bara sa. Idea de a introduce un simbol de protec\xc8\x9bie uniform \xc8\x99i neutru, precum \xc8\x99i respectivul model apar\xc8\x9bine doctorului Louis Appia \xc8\x99i generalului Henri Dufour, membri fondatori ai Comitetului Interna\xc8\x9bional. Crucea Ro\xc8\x99ie este definit\xc4\x83 ca simbol protector \xc3\xaen Articolul 7 al Conven\xc8\x9biei de la Geneva din 1864, Capitolul VII \xc8\x99i Articolul 38 \xc3\xaen Conven\xc8\x9bia de la Geneva din 1949. Exist\xc4\x83 un acord neoficial \xc3\xaen cadrul Mi\xc8\x99c\xc4\x83rii Crucii Ro\xc8\x99ii \xc8\x99i Semilunii Ro\xc8\x99ii prin care forma crucii ar trebui s\xc4\x83 fie una compus\xc4\x83 din cinci p\xc4\x83trate. Totu\xc8\x99i, indiferent de form\xc4\x83, orice Cruce Ro\xc8\x99ie pe fundal alb ar trebui s\xc4\x83 fie un semn valid \xc8\x99i recunoscut ca semn de protec\xc8\x9bie. Dintre cele 185 de societ\xc4\x83\xc8\x9bi na\xc8\x9bionale recunoscute actual de c\xc4\x83tre CICR, 151 folosesc Crucea Ro\xc8\x99ie ca emblem\xc4\x83 oficial\xc4\x83. \xc3\x8en plus, Crucea Ro\xc8\x99ie este folosit\xc4\x83 de societatea na\xc8\x9bional\xc4\x83 din Tuvalu.\n_START_SECTION_\nSemiluna Ro\xc8\x99ie\n_START_PARAGRAPH_\n\xc3\x8en timpul R\xc4\x83zboiului Ruso-Turc, \xc3\xaentre anii 1876 \xc8\x99i 1878, Imperiul Otoman a folosit o Semilun\xc4\x83 Ro\xc8\x99ie \xc3\xaen locul Crucii Ro\xc8\x99ii deoarece guvernul considera c\xc4\x83 respectiva Cruce i-ar fi afectat pe solda\xc8\x9bii musulmani. \xc3\x8en 1877, Rusia s-a angajat s\xc4\x83 respecte simbolul Semilunii Ro\xc8\x99ii, dup\xc4\x83 care \xc8\x99i Imperiul Otoman s-a angajat s\xc4\x83 respecte simbolul Crucii Ro\xc8\x99ii. Dup\xc4\x83 aceste evenimente, CICR a declarat \xc3\xaen 1878 c\xc4\x83 ar fi posibil s\xc4\x83 se adopte simboluri oficiale adi\xc8\x9bionale pentru statele non-cre\xc8\x99tine. Semiluna Ro\xc8\x99ie a fost recunoscut\xc4\x83 oficial \xc3\xaen anul 1929 c\xc3\xa2nd Conven\xc8\x9biile de la Geneva au fost amendate (mai precis Articolul 19). Original, Semiluna Ro\xc8\x99ie a fost folosit\xc4\x83 de Turcia \xc8\x99i Egipt. De la recunoa\xc8\x99terea sa oficial\xc4\x83 \xc8\x99i p\xc3\xa2n\xc4\x83 azi, Semiluna Ro\xc8\x99ie a devenit emblema majorit\xc4\x83\xc8\x9bii statelor cu popula\xc8\x9bii majoritar musulmane. Societ\xc4\x83\xc8\x9bile na\xc8\x9bionale din unele state cum ar fi Pakistan (1974), Malaezia (1975) sau Bangladesh (1989) \xc8\x99i-au schimbat oficial numele \xc8\x99i emblema de la Crucea Ro\xc8\x99ie la Semiluna Ro\xc8\x99ie. Semiluna Ro\xc8\x99ie este folosit\xc4\x83 de 33 dintre cele 185 de societ\xc4\x83\xc8\x9bi na\xc8\x9bionale recunoscute la nivel mondial.\n_START_SECTION_\nCristalul Ro\xc8\x99u\n_START_PARAGRAPH_\nDatorit\xc4\x83 controversei legate de societatea na\xc8\x9bional\xc4\x83 din Israel, Magen David Adom \xc8\x99i alte dispute, introducerea unui simbol de protec\xc8\x9bie adi\xc8\x9bional \xc8\x99i neutru a fost pus \xc3\xaen discu\xc8\x9bie mai mul\xc8\x9bi ani, Cristalul Ro\xc8\x99u fiind cea mai popular\xc4\x83 propunere. Alte \xc3\xaencerc\xc4\x83ri au inclus Sri Lanka (1957) \xc8\x99i India (1977) care au \xc3\xaencercat s\xc4\x83 introduc\xc4\x83 o Svastic\xc4\x83 Ro\xc8\x99ie. De asemenea, societ\xc4\x83\xc8\x9bile din Kazakhstan \xc8\x99i Eritreea au \xc3\xaencercat s\xc4\x83 foloseasc\xc4\x83 o combina\xc8\x9bie a Crucii \xc8\x99i Semilunii Ro\xc8\x99ii, dup\xc4\x83 modelul Uniunii Sovietice, care a folosit aceast\xc4\x83 combina\xc8\x9bie p\xc3\xa2n\xc4\x83 la destr\xc4\x83marea sa. Oricum, amendarea Conven\xc8\x9biilor de la Geneva pentru ad\xc4\x83ugarea unui nou simbol de protec\xc8\x9bie solicit\xc4\x83 o conferin\xc8\x9b\xc4\x83 diplomatic\xc4\x83 a tuturor celor 192 de state semnatare. Guvernul elve\xc8\x9bian a organizat o astfel de conferin\xc8\x9b\xc4\x83 care ar fi trebuit s\xc4\x83 aib\xc4\x83 loc \xc3\xaentre 5 \xc8\x99i 6 decembrie 2005 pentru a adopta un al treilea protocol la Conven\xc8\x9biile de la Geneva pentru introducerea Cristalului Ro\xc8\x99u ca simbol adi\xc8\x9bional cu statut egal cu Semiluna Ro\xc8\x99ie \xc8\x99i Crucea Ro\xc8\x99ie. Conferin\xc8\x9ba a fost am\xc3\xa2nat\xc4\x83 pentru data de 7 decembrie iar protocolul a fost adoptat. Din toate statele care au participat la conferin\xc8\x9b\xc4\x83, 98 au votat pentru, 27 \xc3\xaempotriv\xc4\x83 \xc8\x99i 10 s-au ab\xc8\x9binut de la vot._NEWLINE_De\xc8\x99i prima \xc3\xaencercare de aderare a Israelului, ca stat independent, dateaz\xc4\x83 din 1948 \xc8\x99i a fost re\xc3\xaennoit\xc4\x83 \xc3\xaen fiecare an, CICR, sub presiunea \xc8\x9b\xc4\x83rilor din blocul arab-musulman a refuzat sistematic aceast\xc4\x83 aderare. La data de 22 iunie 2006 CICR a anun\xc8\x9bat c\xc4\x83 Mi\xc8\x99carea Interna\xc8\x9bional\xc4\x83 de Cruce Ro\xc8\x99ie \xc8\x99i Semilun\xc4\x83 Ro\xc8\x99ie a adoptat Cristalul Ro\xc8\x99u ca emblem\xc4\x83 adi\xc8\x9bional\xc4\x83 \xc8\x99i a anun\xc8\x9bat de asemenea recunoa\xc8\x99terea Societ\xc4\x83\xc8\x9bii Palestiniene de Semilun\xc4\x83 Ro\xc8\x99ie (PRCS) \xc8\x99i Societatea Na\xc8\x9bional\xc4\x83 Israelian\xc4\x83, Magen David Adom (MDA). De men\xc8\x9bionat c\xc4\x83 recunoa\xc8\x99terea simultan\xc4\x83, ca pachet a acestor dou\xc4\x83 organiza\xc8\x9bii a fost deosebit de problematic\xc4\x83 deoarece, pentru a fi recunoscut\xc4\x83 ca Societate Na\xc8\x9bional\xc4\x83, conform articolului 5, paragraful 2 b)Societatea \xe2\x80\x9etrebuie s\xc4\x83 fie constituit\xc4\x83 pe teritoriul unui stat independent unde este respectat\xc4\x83 Conven\xc8\x9bia de la Geneva pentru Ameliorarea Condi\xc8\x9biei R\xc4\x83ni\xc8\x9bilor \xc8\x99i Bolnavilor pe c\xc3\xa2mpurile de lupt\xc4\x83.\xe2\x80\x9d ori Societatea Palestinian\xc4\x83 de Semilun\xc4\x83 Ro\xc8\x99ie (PRCS) nu apar\xc8\x9bine unui stat, iar \xe2\x80\x9erespectarea Conven\xc8\x9biei de la Geneva pentru Ameliorarea Condi\xc8\x9biei R\xc4\x83ni\xc8\x9bilor \xc8\x99i Bolnavilor pe c\xc3\xa2mpurile de lupt\xc4\x83", este inexistent\xc4\x83 \xc3\xaen respectiva Autoritate Autonom\xc4\x83 Palestinian\xc4\x83 \xc8\x99i cu deosebire \xc3\xaen zona Gaza (vezi cazul soldatului israelian prizonier \xc8\x98alit)._NEWLINE_La data de 14 ianuarie 2007, al treilea protocol adi\xc8\x9bional a intrat \xc3\xaen vigoare.\n_START_SECTION_\nLeul \xc8\x99i Soarele Ro\xc8\x99u\n_START_PARAGRAPH_\n\xc3\x8entre 1924 \xc8\x99i 1980, Iranul a utilizat \'Leul \xc8\x99i Soarele Ro\xc8\x99u\' ca simbol pentru societatea sa na\xc8\x9bional\xc4\x83, bazat pe steagul Dinastiei Qajar. Leul \xc8\x99i Soarele Ro\xc8\x99u a fost recunoscut ca simbol protector \xc3\xaen 1929, odat\xc4\x83 cu Semiluna Ro\xc8\x99ie. \xc3\x8en ciuda faptului c\xc4\x83 Iranul a adoptat Semiluna Ro\xc8\x99ie \xc3\xaen 1980, acest stat are dreptul de a utiliza simbolul. Este considerat \xc3\xaen continuare simbol de protec\xc8\x9bie.\n_START_SECTION_\nMagen David Adom\n_START_PARAGRAPH_\nMagen David Adom (MDA), (ebraic\xc4\x83 Steaua lui David Ro\xc8\x99ie) societatea na\xc8\x9bional\xc4\x83 din Israel, a folosit Steaua lui David Ro\xc8\x99ie ca emblem\xc4\x83 \xc3\xaenc\xc4\x83 de la fondarea sa, \xc3\xaen 1931. Propus\xc4\x83 ca un adaos Crucii Ro\xc8\x99ii, Semilunii Ro\xc8\x99ii \xc8\x99i Leului Ro\xc8\x99u, propunerea a fost respins\xc4\x83 de CICR pe motiv c\xc4\x83 nu reprezenta un stat suveran - la vremea respectiv\xc4\x83 exista Palestina, care se afla sub mandat britanic. Devenit stat independent \xc3\xaen 1948, Israelul a re\xc3\xaencercat s\xc4\x83 introduc\xc4\x83 emblema sa ca al treilea simbol de protec\xc8\x9bie \xc3\xaen cadrul Conven\xc8\x9biilor de la Geneva, dar propunerea a fost respins\xc4\x83 \xc3\xaen 1949, recunoa\xc8\x99terea Magen David Adom ca societate na\xc8\x9bional\xc4\x83 fiind am\xc3\xa2nat\xc4\x83 pe motivul c\xc4\x83 Steaua Ro\xc8\x99ie a lui David nu este \xc3\xaenc\xc4\x83 un simbol de protec\xc8\x9bie recunoscut, \xc3\xaen realitate, datorit\xc4\x83 opunerii \xc8\x99i presiunilor statelor arabe \xc8\x99i ale blocului comunist. Abia \xc3\xaen 2006 Magen David Adom a fost recunoscut oficial de CICR, ca un troc pentru recunoa\xc8\x99terea organiza\xc8\x9biei nestatale Semiluna Ro\xc8\x99ie Palestinian\xc4\x83 (vezi mai sus)_NEWLINE_De\xc8\x99i MDA nu ob\xc8\x9binuse recunoa\xc8\x99terea oficial\xc4\x83, ea \xc8\x99i-a dob\xc3\xa2ndit o reputa\xc8\x9bie excelent\xc4\x83 \xc3\xaen cadrul Mi\xc8\x99c\xc4\x83rii particip\xc3\xa2nd prompt \xc8\x99i eficient la foarte multe activit\xc4\x83\xc8\x9bi interna\xc8\x9bionale ale  Federa\xc8\x9biei \xc8\x99i ale CICR.'